CELEX: 62013CN0248
Language: et
Date: 2013-05-06 00:00:00
Title: Kohtuasi C-248/13: 6. mail 2013 esitatud hagi — Euroopa Komisjon versus Euroopa Liidu Nõukogu

15.6.2013   
            
            
               ET
            
            
               Euroopa Liidu Teataja
            
            
               C 171/25
            
         6. mail 2013 esitatud hagi — Euroopa Komisjon versus Euroopa Liidu Nõukogu
   (Kohtuasi C-248/13)
   2013/C 171/48
   Kohtumenetluse keel: prantsuse
   
      Pooled
   
   
      Hageja: Euroopa Komisjon (esindajad: J. Currall, J.-P. Keppenne ja D. Martin)
   
      Kostja: Euroopa Liidu Nõukogu
   
      Hageja nõuded
   
   
               —
            
            
               tuvastada, et kuna nõukogu ei võtnud vastu komisjoni ettepanekut nõukogu määruse kohta, millega kohandatakse alates 1. juulist 2012 Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente, siis on nõukogu rikkunud ametnike personalieeskirjadest tulenevaid kohustusi.
            
         
               —
            
            
               mõista kohtukulud välja nõukogult.
            
         
      Väited ja peamised argumendid
   
   Käesolevas hagis väidab hageja, et nõukogu jättis õigusvastaselt vastu võtmata komisjoni ettepaneku määruse kohta, millega kohandatakse ametnike töötasusid ja pensione personalieeskirjade XI lisa artikli 3 alusel, kuigi nimetatud artikli siduvast sõnastusest nähtub, et nimetatud töötasude ja pensionide iga-aastase kohandamise menetlus on automaatne ning ei jäta nõukogule mingit kaalutlusruumi. Viidatud artikkel näeb ette nõukogu kohustuse võtta komisjoni ettepanek vastu enne jooksva aasta 31. detsembrit. Komisjon heidab nõukogule ette, et viimane vaid tuvastas, et nõukogus puudus kvalifitseeritud häälteenamus, et võtta vastu komisjoni ettepanek, mis puudutab esiteks töötasude kohandamist ning teiseks personalieeskirjade XI lisas ette nähtud paranduskoefitsiente. Hageja on seisukohal, et tegelikkuses kohaldas nõukogu põhjendusi esitamata XI lisa artiklit 10, eirates komisjoni ja parlamendi õigusi. Selliselt toimides ei rikkunud nõukogu mitte ainult eespool viidatud sätteid, vaid ka institutsioonidevahelise tasakaalu põhimõtet, pannes toime ka võimu kuritarvitamise.